კრისტალ პალასი (საფეხბურთო კლუბი)
საფეხბურთო კლუბი „კრისტალ პალასი“ (ინგლ. Crystal Palace Football Club) — ინგლისური საფეხბურთო კლუბი. დაარსდა სამხრეთ ნორვუდში, ლონდონი. ასპარეზობს ინგლისის პრემიერლიგაში. „კრისტალ პალასი“ იყო ერთ-ერთი პრემიერლიგის დამაარსებელ კლუბებს შორის. კლუბი დაარსდა 1905 წელს, ცნობილ კრისტალის სასახლეში, ასოციაციის თასის ფინალის სტადიონის (ასოციაციის თასის ფინალი ამ სტადიონზე იმართებოდა 1895-1914 წლებში) მფლობელების მიერ, რომელიც მდებარეობდა ისტორიული სასახლის ფარგლებში. ამ სტადიონზე კლუბი 1915 წლამდე მართავდა საშინაო მატჩებს, შემდეგ პირველი მსოფლიო ომის გამო საშინაო არენის შეცვლა მოუწია. 1924 წლიდან „კრისტალ პალასის“ საშინაო არენა სელჰერსთ პარკია. „კრისტალ პალასი“ ასოციაციის თასის ფინალისტი იყო ორჯერ, 1990 და 2016 წლებში, ორივე შემთხვევაში „მანჩესტერ იუნაიტედთან“ დამარცხდა. კლუბის საუკეთესო სეზონი იყო 1990-91 წლების, როდესაც „პალასმა“ ინგლისის უმაღლეს ლიგაში დაიკავა მე-3 ადგილი, „არსენალისა“ და „ლივერპულის“ შემდეგ. კლუბმა ვერ შეძლო ევროტურნირებზე გამოსვლა, ეიზელის სტადიონის კატასტროფის შედეგად უეფა-ს მიერ ინგლისურ კლუბებზე დაწესებული შეზღუდვების გამო. 1991 წელს „კრისტალ პალასმა“ მოიპოვა სრული შემადგენლობის თასი, უემბლიზე, ფინალში დაამარცხა „ევერტონი“. „პალასი“ 2-ჯერ გახდა ინგლისის დონით მეორე ჩემპიონატის გამარჯვებული და გახდა კლუბი, რომელმაც ყველაზე მეტი გამარჯვება მოიპოვა უმაღლეს ლიგაში აღსაზევებელ პლეი-ოფებში, 4-ჯერ გაიმარჯვა ფინალში. 1973 წელს, კლუბმა შეიცვალა ზედმეტსახელი და „მეშუშეების“ მაგივრად ეწოდა „არწივები“. ასევე კლუბის სიმბოლო გახდა წითელი და ლურჯი ვერტიკალური ზოლები. მანამდე „პალასი“ თამაშობდა კლარეტი და ლურჯი ფერებით. „კრისტალ პალასს“ აქვს მტრობა „ბრაიტ ენდ ჰოუვ ალბიონთან“, მათ დაპირისპირებას მ23 დერბი ეწოდება. ასევე თანამოქალაქე სამხრეთ ლონდონის კლუბებთან, „მილუოლთან“ და „ჩარლტონ ატლეტიკთან“.